CELEX: 52021PC0825
Language: sl
Date: 2021-12-21
Title: Predlog IZVEDBENI SKLEP SVETA o spremembi Izvedbenega sklepa (EU) 2020/1561 o odobritvi začasne podpore Madžarski na podlagi Uredbe (EU) 2020/672 za ublažitev tveganj za brezposelnost v izrednih razmerah po izbruhu COVID-19

EVROPSKA KOMISIJA
            Bruselj, 21.12.2021
            COM(2021) 825 final
            2021/0435(NLE)
            
            Predlog
            IZVEDBENI SKLEP SVETA
            o spremembi Izvedbenega sklepa (EU) 2020/1561 o odobritvi začasne podpore Madžarski na podlagi Uredbe (EU) 2020/672 za ublažitev tveganj za brezposelnost v izrednih razmerah po izbruhu COVID-19
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
                  
            
            
               Uredba Sveta (EU) 2020/672 (v nadaljnjem besedilu: uredba o instrumentu SURE) določa pravni okvir za zagotavljanje finančne pomoči Unije državam članicam, ki se zaradi izbruha COVID-19 soočajo z resnimi gospodarskimi motnjami ali jih takšne motnje resno ogrožajo. Podpora v okviru instrumenta SURE je v prvi vrsti namenjena financiranju shem skrajšanega delovnega časa ali podobnih ukrepov za zaščito zaposlenih in samozaposlenih, da se tako zmanjša obseg brezposelnosti in izgube dohodka, poleg tega pa tudi financiranju nekaterih ukrepov, povezanih z zdravjem, zlasti na delovnem mestu.
            
            
               Svet je 23. oktobra 2020 odobril finančno pomoč Madžarski, da bi lahko ta dopolnila svoja nacionalna prizadevanja za obravnavanje učinka izbruha COVID-19 in za odziv na socialno-ekonomske posledice izbruha za delavce in samozaposlene.
            
            
               Madžarska je 1. decembra 2021 ponovno zaprosila za finančno pomoč Unije na podlagi uredbe o instrumentu SURE. 
            
            
               Komisija se je v skladu s členom 6(2) uredbe o instrumentu SURE posvetovala z madžarskimi organi, da bi preverila nenadno in močno povečanje dejanskih in načrtovanih odhodkov, neposredno povezano z ukrepi Madžarske na področju trga dela, sprejetimi zaradi pandemije COVID-19. Ti ukrepi se nanašajo zlasti na kombinacijo novega ukrepa in obstoječih ukrepov iz Izvedbenega sklepa Sveta (EU) 2020/1561:
            
            
               (a)obstoječa oprostitev prispevkov delodajalcev za socialno varnost in dajatev za usposabljanje za obdobje od marca do decembra 2020 ter znižanje davka v obliki prispevka delodajalcev za rehabilitacijo za obdobje od marca do junija 2020 za sektorje, ki jih je pandemija najbolj prizadela, sta bila podaljšana do konca izrednega stanja, pri čemer so odhodki zajemali obdobje od decembra 2020 do junija 2021;
            
            
               (b)obstoječa izključitev stroškov osebja iz davčne osnove davka za mala podjetja (KIVA) za obdobje od marca do junija 2020 za sektorje, ki jih je pandemija najbolj prizadela, je bila podaljšana do konca izrednega stanja, pri čemer so odhodki zajemali obdobje od decembra 2020 do junija 2021. Pomoč se je zaprosila samo za tisti del skupnih odhodkov, povezanih s podjetji, ki skrajšajo ali začasno prekinejo delovni čas ali kadar so zaposleni ostali zaposleni ves čas do trenutka zadnjih razpoložljivih podatkov o realizaciji;
            
            
               (c)obstoječa oprostitev plačil davka v okviru sheme plačil davka v pavšalnem znesku (KATA) za obdobje od marca do junija 2020 za male davkoplačevalce v določenih sektorjih je bila podaljšana do konca izrednega stanja, pri čemer so odhodki zajemali obdobje od marca do aprila 2021. Pomoč se je zaprosila samo za tisti del odhodkov, ki se nanaša na podporo samozaposlenim osebam in podjetjem z enim zaposlenim; 
            
            
                (d)nova enkratna shema dohodkovne podpore za samozaposlene v sektorjih, ki so jih prizadeli ukrepi zapore, pod pogojem, da ti svoje dejavnosti ohranijo vsaj dva meseca po predvidenem koncu izrednega stanja. Enkratno plačilo znaša zajamčeno mesečno minimalno plačo (219 000 HUF). Obdobje upravičenosti se konča s koncem izrednega stanja. Ciljna skupina sheme so samostojni podjetniki brez zaposlenih, ki niso upravičeni do podpore v okviru sektorske sheme za plače. 
            
            
               Madžarska je Komisiji predložila ustrezne informacije. 
            
            
               Komisija glede na razpoložljiva dejstva predlaga Svetu, da sprejme izvedbeni sklep o odobritvi finančne pomoči Madžarski v skladu z uredbo o instrumentu SURE v podporo zgoraj navedenim ukrepom. 
            
            
               •Skladnost z veljavnimi predpisi s področja zadevne politike
            
            
               Ta predlog je v celoti skladen z Uredbo Sveta (EU) 2020/672, na podlagi katere je predložen.
            
            
               Predlog dopolnjuje drug instrument prava Unije za zagotavljanje podpore državam članicam v izrednih razmerah, in sicer Uredbo Sveta (ES) št. 2012/2002 z dne 11. novembra 2002 o ustanovitvi Solidarnostnega sklada Evropske unije (Uredba (ES) št. 2012/2002). Uredba (EU) 2020/461 Evropskega parlamenta in Sveta, ki spreminja navedeni instrument, da bi se razširilo njegovo področje uporabe na izredne razmere večjih razsežnosti v javnem zdravju in opredelile posebne dejavnosti, upravičene do financiranja, je bila sprejeta 30. marca. 
            
            
               •Skladnost z drugimi politikami Unije
            
            
               Predlog je del sklopa ukrepov, pripravljenih v odziv na trenutno pandemijo COVID-19, kot je „naložbena pobuda v odziv na koronavirus“, in dopolnjuje druge instrumente, ki podpirajo zaposlovanje, kot sta Evropski socialni sklad in Evropski sklad za strateške naložbe (EFSI)/InvestEU. Z uporabo izposojanja in posojanja za podporo državam članicam v tem konkretnem primeru izbruha COVID-19 bi ta predlog zagotavljal drugo raven zaščite za financiranje shem skrajšanega delovnega časa in podobnih ukrepov, s čimer bi pomagal ohranjati delovna mesta ter s tem zaščititi zaposlene in samozaposlene pred tveganjem brezposelnosti. 
            
         
         
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               Pravna podlaga za ta instrument je Uredba Sveta (EU) 2020/672. 
            
            
               •Subsidiarnost (za neizključno pristojnost) 
            
            
               Predlog je odziv na prošnjo države članice in odraža evropsko solidarnost z zagotavljanjem finančne pomoči Unije v obliki začasnih posojil državi članici, ki jo je prizadel izbruh COVID-19. Takšna finančna pomoč kot druga raven zaščite začasno podpira povečane javnofinančne odhodke držav članic za sheme skrajšanega delovnega časa in podobne ukrepe ter jim pomaga ščititi delovna mesta in s tem zaposlene in samozaposlene pred tveganjem brezposelnosti in izgube dohodka.
            
            
               Podpora bo pomagala prizadetemu prebivalstvu in pripomogla k blažitvi neposrednih družbenih in gospodarskih posledic krize COVID-19. 
            
            
               •Sorazmernost
            
            
               Predlog upošteva načelo sorazmernosti. Ne presega tistega, kar je potrebno za doseganje ciljev instrumenta. 
            
            
               3.REZULTATI NAKNADNIH OCEN, POSVETOVANJ Z DELEŽNIKI IN OCEN UČINKA
            
            
               •Posvetovanja z deležniki
            
            
               Zaradi nujne čimprejšnje priprave predloga, da bi ga Svet lahko pravočasno sprejel, posvetovanja z zainteresiranimi stranmi ni bilo mogoče izvesti.
            
            
               •Ocena učinka
            
            
               Zaradi nujnosti priprave predloga ocena učinka ni bila izvedena.
            
            
               4.PRORAČUNSKE POSLEDICE
            
            
               Komisija bi morala imeti možnost najema posojil na finančnih trgih z namenom nadaljnjega posojanja državi članici, ki zaprosi za finančno pomoč v okviru instrumenta SURE. 
            
            
               Poleg jamstev, ki jih dajo države članice, okvir vključuje tudi druge zaščitne ukrepe za zagotavljanje finančne trdnosti sheme, in sicer:
            
            
               ·strog in konservativen pristop k finančnemu upravljanju,
            
            
               ·oblikovanje posojilnega portfelja, ki omejuje tveganje koncentracije, letno izpostavljenost in čezmerno izpostavljenost do posameznih držav članic, hkrati pa zagotavlja, da se državam članicam, ki najbolj potrebujejo pomoč, lahko zagotovijo zadostna sredstva, ter
            
            
               ·možnosti obnovitve dolga.
            
            
               2021/0435 (NLE)
            
         
         
            
               Predlog
            
            
               IZVEDBENI SKLEP SVETA
            
            
               o spremembi Izvedbenega sklepa (EU) 2020/1561 o odobritvi začasne podpore Madžarski na podlagi Uredbe (EU) 2020/672 za ublažitev tveganj za brezposelnost v izrednih razmerah po izbruhu COVID-19
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe Sveta (EU) 2020/672 z dne 19. maja 2020 o vzpostavitvi evropskega instrumenta za začasno podporo za ublažitev tveganj za brezposelnost v izrednih razmerah (SURE) po izbruhu COVID-19
                  1
                in zlasti člena 6(1) Uredbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Po prošnji Madžarske z dne 6. avgusta 2020 je Svet 23. oktobra 2020 odobril finančno pomoč Madžarski v obliki posojila v višini največ 504 330 000 EUR z največjo povprečno zapadlostjo 15 let, da se dopolnijo nacionalna prizadevanja Madžarske za obravnavanje učinka izbruha COVID-19 in za odziv na socialno-ekonomske posledice tega izbruha za delavce in samozaposlene. 
            
            
               (2)S posojilom naj bi Madžarska financirala ukrepe, podobne shemam skrajšanega delovnega časa, in ukrepe, povezane z zdravjem, kakor so navedeni v členu 3 Izvedbenega sklepa Sveta (EU) 2020/1561
                  2
               . 
            
            
               (3)Izbruh COVID-19 je imobiliziral znaten del delovne sile na Madžarskem. To je privedlo do nenadnega in močnega povečanja javnofinančnih odhodkov na Madžarskem v zvezi z novim ukrepom, in sicer z enkratno shemo dohodkovne podpore za samozaposlene v sektorjih, ki so jih prizadeli zaščitni ukrepi, ter z ukrepi iz člena 3(f), (g), (h), (i) in (j) Izvedbenega sklepa (EU) 2020/1561. 
            
            
               (4)Izbruh COVID-19 in izredni ukrepi, ki jih je Madžarska v letih 2020 in 2021 uvedla za zajezitev izbruha ter njegovih socialno-ekonomskih učinkov in učinkov, povezanih z zdravjem, so imeli in imajo še vedno zelo močan vpliv na javne finance. Primanjkljaj in dolg sektorja država sta na Madžarskem do konca leta 2020 znašala 8,0 % oziroma 80,1 % bruto domačega proizvoda (BDP). Glede na napoved Komisije iz jeseni 2021 naj bi se primanjkljaj in dolg sektorja država na Madžarskem v letu 2021 zmanjšala na 7,5 % oziroma 79,2 % BDP, v letu 2021 pa naj bi se BDP Madžarske povečal za 7,4 %.
            
            
               (5)Madžarska je 1. decembra 2021 zaprosila za dodatno finančno pomoč Unije v višini 147 140 000 EUR, da bi se še naprej dopolnjevala njena nacionalna prizadevanja za obravnavanje učinka izbruha COVID-19 in za odziv na socialno-ekonomske posledice izbruha za delavce in samozaposlene v letih 2020 in 2021. Prošnja se zlasti nanaša na ukrepe iz uvodnih izjav 6 do 8. 
            
            
               (6)Na podlagi „Uredbe vlade št. 485/2020 (XI. 10.)“
                  3
                so organi do konca izrednega stanja podaljšali in spremenili več z davki povezanih ukrepov, kakor so navedeni v členu 3(f), (g), (h) in (j) Izvedbenega sklepa (EU) 2020/1561. Za posojilo je bilo zaprošeno le za kritje odhodkov za obdobje od decembra 2020 do junija 2021. Uredba vsebuje izrecen pogoj, da morajo upravičenci ohraniti pogodbe o zaposlitvi, ki so veljale ob začetku veljavnosti uredbe, in da teh pogodb z odpovednim rokom delodajalca ne prekinejo v času trajanja ukrepa. Obseg sektorjev, upravičenih do podpore, je bil v primerjavi s prvotno zasnovo ukrepov spremenjen v skladu s spremembami uredb vlade
                  4
               .
            
            
               Za sektorje, ki jih je pandemija najbolj prizadela, so organi uvedli oprostitev prispevkov delodajalcev za socialno varnost in dajatev za usposabljanje, in sicer prvotno za obdobje od marca do decembra 2020, ter znižanje davka v obliki prispevka delodajalcev za rehabilitacijo za obdobje, prvotno od marca do junija 2020. 
            
            
               Organi so uvedli tudi oprostitev stroškov osebja iz davčne osnove davka za mala podjetja (KIVA) za obdobje od marca do junija 2020. 
            
            
               Za vse te ukrepe je bila pomoč zaprošena le za tisti del skupnih odhodkov (ali izpada prihodkov), ki je povezan s podjetji, ki skrajšajo ali začasno prekinejo delovni čas ali kadar so zaposleni ostali zaposleni ves čas do trenutka zadnjih razpoložljivih podatkov o realizaciji. Ker ti ukrepi pomenijo izpad prihodkov za vlado, se lahko štejejo za enakovredne javnofinančnim odhodkom.
            
            
               (7)Prav tako v povezavi z ukrepi, povezanimi z davki, so organi na podlagi „Uredbe vlade št. 105/2021 (III. 3.)“, „Uredbe vlade št. 147/2021 (III. 27.)“ in „Uredbe vlade št. 204/2021 (IV. 29.)“
                  5
                spremenili shemo oprostitve plačila pavšalnega davka za mala podjetja (KATA), kakor je navedena v členu 3(i) Izvedbenega sklepa (EU) 2020/1561, ki je bila prvotno uvedena za obdobje od marca do junija 2020 in podaljšana za obdobje od marca do aprila 2021. Zaprosilo se je samo za tisti del odhodkov, ki se nanaša na podporo samozaposlenim in podjetjem z enim zaposlenim. Za ukrep se lahko šteje, da je podoben shemam skrajšanega delovnega časa iz Uredbe (EU) 2020/672, saj je njegov namen zaščititi samozaposlene ali podobne kategorije delavcev pred zmanjšanjem ali izgubo dohodka.
            
            
               (8)Z „Uredbo vlade št. 310/2021 (VI. 7.)“ o podpori samozaposlenim z nadomestili je Madžarska uvedla novo enkratno shemo dohodkovne podpore za samozaposlene v sektorjih, ki so jih prizadeli ukrepi zapore, pod pogojem, da ti svoje dejavnosti ohranijo vsaj dva meseca po predvidenem koncu izrednega stanja
                  6
               . Enkratno plačilo znaša zajamčeno mesečno minimalno plačo (219 000 HUF). Obdobje upravičenosti se konča s koncem izrednega stanja. Ciljna skupina sheme so samostojni podjetniki brez zaposlenih, ki niso upravičeni do podpore v okviru sektorske sheme za plače. Za ukrep se lahko šteje, da je podoben shemam skrajšanega delovnega časa iz Uredbe (EU) 2020/672, saj je njegov namen zaščititi samozaposlene ali podobne kategorije delavcev pred zmanjšanjem ali izgubo dohodka. 
            
            
               (9)Madžarska izpolnjuje pogoje, da lahko zaprosi za finančno pomoč iz člena 3 Uredbe (EU) 2020/672. Madžarska je Komisiji predložila ustrezne dokaze, da so se dejanski in načrtovani javnofinančni odhodki od 1. februarja 2020 povečali za 897 720 542 EUR zaradi nacionalnih ukrepov, sprejetih za obravnavanje socialno-ekonomskih učinkov izbruha COVID-19. To pomeni nenadno in močno povečanje, saj je povezano tudi tako z novim ukrepom kot s podaljšanjem obstoječih ukrepov, neposredno povezanih z ukrepi, podobnimi shemam skrajšanega delovnega časa, ki zajemajo znaten delež podjetij in delovne sile na Madžarskem. Madžarska je 113 740 000 EUR povečanih odhodkov financirala iz skladov Unije. Madžarska je 132 510 542 EUR povečanih javnofinančnih odhodkov financirala z lastnim financiranjem.
            
         
         
            
               (10)Komisija se je v skladu s členom 6 Uredbe (EU) 2020/672 posvetovala z Madžarsko ter preverila nenadno in močno povečanje dejanskih in načrtovanih javnofinančnih odhodkov, neposredno povezano z ukrepi, podobnimi shemam skrajšanega delovnega časa, navedenimi v prošnji z dne 1. decembra 2021. 
            
            
               (11)Zato bi bilo treba zagotoviti finančno pomoč za podporo Madžarski pri obravnavanju socialno-ekonomskih učinkov resnih gospodarskih motenj, ki jih je povzročil izbruh COVID-19. Komisija bi morala sprejeti odločitve glede zapadlosti, obsega in sprostitve obrokov in tranš v tesnem sodelovanju z nacionalnimi organi. 
            
            
               (12)Madžarska in Komisija bi morali ta sklep upoštevati pri sporazumu o posojilu iz člena 8(2) Uredbe (EU) 2020/672. 
            
            
               (13)Ta sklep ne bi smel posegati v izid kakršnih koli postopkov v zvezi z izkrivljanjem delovanja notranjega trga, ki se lahko izvedejo, in sicer zlasti na podlagi členov 107 in 108 Pogodbe. Ne razveljavlja zahteve, da države članice Komisijo na podlagi člena 108 Pogodbe obvestijo o primerih morebitne državne pomoči.
            
            
               (14)Madžarska bi morala Komisijo redno obveščati o izvrševanju načrtovanih javnofinančnih odhodkov, da bi Komisija lahko ocenila, v kolikšnem obsegu je Madžarska izvršila navedene odhodke.
            
            
               (15)Odločitev o zagotovitvi finančne pomoči je bila sprejeta ob upoštevanju obstoječih in pričakovanih potreb Madžarske, pa tudi prošenj za finančno pomoč na podlagi Uredbe (EU) 2020/672, ki so jih že predložile ali jih nameravajo predložiti druge države članice, pri čemer se upoštevajo načela enake obravnave, solidarnosti, sorazmernosti in preglednosti – 
            
            
               SPREJEL NASLEDNJI SKLEP: 
            
            
               Člen 1 
                  Izvedbeni sklep (EU) 2020/1561 se spremeni: 
            
            
            
               1. 
                     člen 2 se spremeni:
            
            
               (a)
                     odstavek 1 se nadomesti z naslednjim: 
            
            
               „1. Unija da Madžarski na voljo posojilo v znesku največ 651 470 000 EUR. Povprečna zapadlost posojila ne presega 15 let.“;
            
            
               (b)
                     odstavek 4 se nadomesti z naslednjim: 
            
            
               „4. Prvi obrok se sprosti ob začetku veljavnosti sporazuma o posojilu iz člena 8(2) Uredbe (EU) 2020/672. Vsi nadaljnji obroki se sprostijo v skladu s pogoji navedenega sporazuma o posojilu ali so, kadar je ustrezno, pogojeni z začetkom veljavnosti dodatka k navedenemu sporazumu ali spremenjenega sporazuma o posojilu.“;
            
            
            
               2.
                     člen 3 se nadomesti z naslednjim: 
            
            
               „Člen 3
            
            
               Madžarska lahko financira naslednje ukrepe:
            
            
               (a)
                     začasno podporo za posodobitev nastanitvenih zmogljivosti v turističnih destinacijah, da se ohrani obstoječa delovna sila, kot je določeno v ‚Resoluciji vlade 2080/2020 o nacionalnem razvoju nastanitvenih zmogljivosti‘, in sicer za del odhodkov, povezanih s podporo samozaposlenim in podjetjem z enim zaposlenim;
            
            
               (b)
                     začasno podporo za živilskopredelovalna podjetja, kot je določeno v Uredbi ministra za kmetijstvo št. 25/2020, in sicer za del izdatkov, povezanih s podporo samozaposlenim in podjetjem z enim zaposlenim;
            
         
         
            
               (c)
                     začasno podporo za vrtnarska podjetja v sektorjih gojenja netrajnih poljščin in razmnoževanja rastlin, kot je določeno v Uredbi ministra za kmetijstvo št. 26/2020, in sicer za del izdatkov, povezanih s podporo samozaposlenim in podjetjem z enim zaposlenim;
            
            
               (d)
                     začasno podporo za ribogojna podjetja, kot je določeno v Uredbi ministra za kmetijstvo št. 30/2020, in sicer za del izdatkov, povezanih s podporo samozaposlenim in podjetjem z enim zaposlenim;
            
            
               (e)
                     podaljšanje, do 30. junija 2020, tistih otroških dodatkov, ki so se iztekli v obdobju stanja nevarnosti, kot je določeno v Uredbi vlade št. 59/2020. (III. 23.) in členu 71 Akta LVIII iz leta 2020;
            
            
               (f)
                     odlog plačila davka na socialne prispevke delodajalcev v nekaterih sektorjih, kot je določeno v členu 4, točka (a), ‚Uredbe vlade št. 47/2020. (III. 18.)‘ (kakor je bila spremenjena), in sicer za del izdatkov, povezanih s podjetji, ki skrajšajo ali začasno prekinejo delovni čas ali kadar so zaposleni ostali zaposleni ves čas, kakor je bil podaljšan in spremenjen;
            
            
               (g)
                     oprostitev plačila dajatve za usposabljanje delodajalcev v nekaterih sektorjih, kot je določeno v členu 4, točka (a), ‚Uredbe vlade št. 47/2020. (III. 18.)‘ (kakor je bila spremenjena), in sicer za del izdatkov, povezanih s podjetji, ki skrajšajo ali začasno prekinejo delovni čas ali kadar so zaposleni ostali zaposleni ves čas, kakor je bila podaljšana in spremenjena;
            
            
               (h)
                     znižanje davka v obliki prispevka delodajalcev za rehabilitacijo v nekaterih sektorjih, kot je določeno v členu 4, točka (a), ‚Uredbe vlade št. 47/2020. (III. 18.)‘ (kakor je bila spremenjena), in sicer za del izdatkov, povezanih s podjetji, ki skrajšajo ali začasno prekinejo delovni čas ali kadar so zaposleni ostali zaposleni ves čas, kakor je bilo podaljšano in spremenjeno;
            
            
               (i)
                     oprostitev plačil davka za male davkoplačevalce v okviru sheme plačil davka v pavšalnem znesku za mala podjetja (KATA) v nekaterih sektorjih, kot je določeno v členu 5 ‚Uredbe vlade št. 47/2020. (III. 18.)‘ (kakor je bila spremenjena), in sicer za del izdatkov, povezanih s podporo samozaposlenim osebam in podjetjem z enim zaposlenim, kakor je bila podaljšana in spremenjena;
            
            
               (j)
                     izključitev stroškov osebja iz davčne osnove davka za mala podjetja (KIVA) v nekaterih sektorjih, kot je določeno v ‚Uredbi vlade št. 47/2020. (III. 18.)‘ (kakor je bila spremenjena), in sicer za del izdatkov, povezanih s podjetji, ki skrajšajo ali začasno prekinejo delovni čas ali kadar so zaposleni ostali zaposleni ves čas, kakor je bila podaljšana in spremenjena;
            
            
               (k)
                     pavšalni dodatek za zdravstvene delavce kot priznanje za njihovo dodatno delo med pandemijo, kot je določeno v ‚Uredbi vlade št. 275/2020. (VI. 12.)‘;
            
            
               (l)
                     stroške, povezane s posebnimi ukrepi za obvladovanje pandemije, uvedenimi v podjetjih v državni lasti;
            
            
               (m)
                     stroške, povezane s posebnimi ukrepi za obvladovanje pandemije in zaščito osebnega zdravja javnih uslužbencev, kot je določeno v ‚Uredbi vlade št. 250/2014 (X. 2.) o Generalnem direktoratu za javna naročila in dobavo (KEF)‘;
            
            
               (n)
                     stroške, povezane z infrastrukturo in naložbami v bolnišnice za visoko raven zaščite zdravstvenih delavcev in pacientov, kot je določeno v ‚Resoluciji vlade 1012/2020 (I. 31.) o vzpostavitvi operativnega osebja‘;
            
            
               (o)
                     neposredne stroške za osebna zaščitna sredstva in opremo v bolnišnicah in drugih zdravstvenih ustanovah za visoko raven zaščite zdravstvenih delavcev, kot je določeno v ‚Resoluciji vlade 1012/2020 (I. 31.) o vzpostavitvi operativnega osebja‘;
            
            
               (p)
                     enkratno shemo dohodkovne podpore za samozaposlene v sektorjih, ki so jih prizadeli zaščitni ukrepi, pod pogojem, da ti svoje dejavnosti ohranijo vsaj dva meseca po predvidenem koncu izrednega stanja, kot je določeno v Uredbi vlade št. 310/2021.“;
            
            
                
            
            
               3.člen 4 se nadomesti z naslednjim: 
            
            
               „Člen 4
            
            
               1.Madžarska do 28. aprila 2021 in nato vsakih šest mesecev obvešča Komisijo o izvrševanju načrtovanih javnofinančnih odhodkov, dokler ti načrtovani javnofinančni odhodki niso v celoti izvršeni. 
            
            
               2.Kadar ukrepi iz člena 3 temeljijo na načrtovanih javnofinančnih odhodkih in zanje velja izvedbeni sklep o spremembi Izvedbenega sklepa (EU) 2020/1561, Madžarska v šestih mesecih od datuma sprejetja navedenega sklepa in nato vsakih šest mesecev Komisijo obvešča o izvrševanju načrtovanih javnofinančnih odhodkov, dokler ti načrtovani javnofinančni odhodki niso v celoti izvršeni.“
            
            
         
         
            
               Člen 2
            
            
               Ta sklep je naslovljen na Madžarsko.
            
            
               V Bruslju,
            
            
               
                     Za Svet
               
               
                     predsednik
               
            
         
         
            
                  
                     (1)
                  
                        UL L 159, 20.5.2020, str. 1.
               
               
                  
                     (2)
                  
                        Izvedbeni sklep Sveta (EU) 2020/1561 z dne 23. oktobra 2020 o odobritvi začasne podpore Madžarski na podlagi Uredbe (EU) 2020/672 za ublažitev tveganj za brezposelnost v izrednih razmerah po izbruhu COVID-19 (UL L 357, 27.10.2020, str. 24).
               
               
                  
                     (3)
                  
                        Objavljeno v madžarskem uradnem listu (XI. 10).
               
               
                  
                     (4)
                  
                        Glej člen 1 Uredbe vlade št. 571/2020 (XII. 9.), člen 1 Uredbe vlade št. 638/2020 (XII. 22.), člen 1 Uredbe vlade št. 105/2021 (III. 3.), člen 1 Uredbe vlade št. 147/2021 (III. 27.) ter člen 1 Uredbe vlade št. 204/2021 (IV. 29.).
               
               
                  
                     (5)
                  
                        Člen 1 Uredbe vlade št. 147/2021(III.27) in člen 1 Uredbe vlade št. 204/2021 (IV.29).
               
               
                  
                     (6)
                  
                        „Uredba vlade št. 310/2021 (VI. 7.)“ o podpori samozaposlenim z nadomestili, kakor je navedena v prošnji Madžarske z dne 1. decembra 2021.